Manises compta amb el projecte de remodelació de la piscina coberta
31 de març de 2023

L’actuació de reforma de la instal·lació suposa una inversió de quasi 3 milions d’euros

Manises, 31 de març de 2023. L’Ajuntament de Manises ja ha rebut el projecte de la piscina coberta, la reforma i posada a punt d’aquesta instal·lació tindrà un pressupost que ronda els 3 milions d’euros.

Després de mesos treballant en la redacció d’aquest complex projecte, és ara el torn de licitar les obres de millora que començaran abans que acabe l’any 2023 i, una volta finalitzades les obres, la instal·lació estarà a punt per ser oberta novament per a donar servei a la ciutadania.

Entre les actuacions que contempla el projecte es troba una aposta ferma del consistori per l’eficiència energètica, es tractarà d’una instal·lació totalment renovada que serà pràcticament autosuficient energèticament gràcies a la col·locació de plaques solars a la coberta de l’edifici i a l’aïllament de tota la instal·lació esportiva.

En la planta inferior s’ubicarà la recepció, una amplia i renovada zona de vestidors, una piscina de grans dimensions i altra menuda. D’altra banda, a la planta superior es duu a terme una ampliació d’aproximadament 250 m2 de manera que tindran cabuda una sala de gimnàs diàfana, i dos sales per a activitats monitoritzades, per poder donar servei a u major número d’usuaris i usuàries.

A més a més, gran part del pressupost va destinat a la renovació completa de la maquinària de funcionament i la piscina coberta continuarà contemplant serveis com la sauna.

ANTECEDENTS

La piscina coberta de Manises es va inaugurar el 2006, ja amb deficiències estructurals, i gestionada per Fomento de Construcciones y Contratas (FCC), amb un contracte de 20 anys que establia que l’empresa era l’encarregada del manteniment. Durant els anys posteriors a la posada en marxa, es va haver de pagar un reequilibri econòmic a l’empresa gestora, ja que era un negoci poc rendible.

Com que les deficiències de les instal·lacions continuaven, al 2019 l’Ajuntament va mantindre diverses reunions amb l’empresa gestora per a reclamar responsabilitats sobre el manteniment de la piscina. Els usuaris i usuàries han presentat reiterades queixes a l’ajuntament pel mal funcionament i la mala gestió des de l’obertura de la piscina. A finals de 2019, un grup de persones va arreplegar nombroses signatures per a denunciar el mal estat de la instal·lació.

Pel març de 2020 es va tancar la piscina a causa de l’estat d’alarma pel coronavirus i ja no s’ha tornat a obrir.

Finalment, el 15 de desembre de 2020 s’aprova en sessió plenària resoldre de mutu acord el contracte de gestió amb la concessionària i liquidar el contracte de concessió per tal de poder donar una eixida favorable a la instal·lació esportiva.

El 2021 és l’any durant el qual, una vegada l’empresa n’ha eixit, els serveis municipals contracten dues empreses especialitzades per a verificar de l'estat de les instal·lacions i valorar tècnicament el compliment de les normatives.

Les dades recollides van confirmar els presagis dels tècnics municipals sobre l'estat lamentable i deficient de les instal·lacions, però han permés establir el punt de partida i l'abast per a la redacció del projecte. El projecte ja està a punt i ara es treballa per licitar les obres previstes per a començar a finals de 2023.